জরুরিকালীন অঙ্গ প্রতিস্থাপনের জন্য অনেক সময়েই সেই অঙ্গটি এক স্থান থেকে অন্যত্র নিয়ে যাওয়ার প্রয়োজন পড়ে। ট্রাফিকের ঝামেলা এড়াতে সেই সব ক্ষেত্রে তৈরি করা হয় ‘গ্রিন করিডর’। সতর্ক প্রহরায় যাবতীয় যানজট কাটিয়ে তাকে পৌঁছে দেওয়া হয় গন্তব্যে। কিন্তু তাই বলে ‘গ্রিন করিডর’ হিসেবে লোকাল ট্রেনকে বেছে নেওয়া! এমন ঘটনায় বাকরুদ্ধ হয়ে পড়তে হয়। 
এক সর্বভারতীয় সংবাদমাধ্যমের প্রতিবেদন থেকে জানা গিয়েছে, সম্প্রতি এমন ঘটনাই ঘটেছে মুম্বইয়ে। রাস্তার যানজট এড়াতে প্রতিস্থাপনের জন্য যকৃত পাড়ি দিল লোকাল ট্রেনের ফার্স্ট ক্লাস কামরায়। 
খবরে প্রকাশ, ৫৩ বছর বয়সি এক ব্যক্তির ব্রেন ডেথ হওয়ার পরে তাঁর যকৃৎ অন্য এক ব্যক্তির দেহে প্রতিস্থাপনের জন্য নিয়ে যাওয়া হয়েছে লোকাল ট্রেনে। দুপুর ২:৫০ নাগাদ যকৃৎটিকে জুপিটার হসপিটাল থেকে বের করে থানে স্টেশনে পৌঁছে দেওয়া হয় দুপুর ৩টে নাগাদ। সেখান থেকে তা দাদার স্টেশনে পৌঁছয় দুপুর ৩:৩৫ নাগাদ। 
এই যাত্রায় রেলকর্মীরা সর্বতো ভাবে সহায়তা করেন। একটি জেন্টস ফার্স্ট ক্লাস কামরায় যকৃতটিকে নিয়ে যাওয়া হয়। দাদার স্টেশনে একটি অ্যাম্বুল্যান্স মজুদ ছিল, যা যকৃৎটিকে দশ মিনিটের মধ্যে পারেলের গ্লোবাল হসপিটালে নিয়ে যায়। স্টেশন থেকে হাসপাতাল— ২৫ কিলোমিটার পথে গ্রিন করিডর তৈরি করা হয়েছিল।

এই বিষয়ে অন্যান্য খবর

১৮ মিনিটে ২৫ কিলোমিটার! দিলচাঁদের জন্য পৌঁছল বেঙ্গালুরুর যুবকের হৃদযন্ত্র, দেখুন ভিডিও


 জানা গিয়েছে, গত শুক্রবার পথদুর্ঘটনায় আহত ভারত খারের ব্রেন ডেথ ঘটে। তাঁকে জুপিটার হসপিটালে নিয়ে যাওয়া হলে সেখানে তাঁকে মৃত বলে ঘোষণা করা হয়। তাঁর পরিবারের সদস্যরা তাঁর শেষ ইচ্ছা অনুসারে তাঁর অঙ্গ দান করতে আগ্রহ প্রকাশ করেন। সেই কারণেই তাঁর যকৃৎ অন্যত্র নিয়ে যাওয়ার দ্রুত প্রয়োজন পড়ে। 
যকৃৎটি বহনের সময়ে বাহকরা ‘‘লিভার ইনসাইড’’ বলে জোরে আওয়াজ করছিলেন। রেল কর্মচারী থেকে অ্যাম্বুল্যান্স কর্মী ও ট্রাফিক পুলিশ— সকলের সহায়তায় পুরো ব্যাপারটাই খুব মসৃণ ভাবে সম্পন্ন হয়।
প্রসঙ্গত, লোকাল ট্রেনে প্রতিস্থাপনের জন্য অঙ্গ নিয়ে যাওয়ার ঘটনা ভারতে প্রথম ঘটল।